АҞӘА, мшԥ 8 – Sputnik, Саид Барганџьиа. Фазиль Искандер ирҿиара иазку акультуратә фестиваль "Стоянка человека" аартхоит Самсон Ҷанба ихьӡ зху Аԥсуа ҳәынҭқарратә драматә театр аҟны, мшаԥы 9 рзы. Абри атәы акультура аминистр инапынҵақәа назыгӡо Ельвира Арсалиаԥҳа Sputnik акорреспондент иалҳәеит.
"Изҭаху зегьы афестиваль рхы аладырхәыр рылшоит. Анеира хәыда-ԥсадоуп", – лҳәеит Ельвира Арсалиа.
Арсалиа лажәақәа рыла афестиваль "Стоянка человека" атема – Фазиль Искандер иҩымҭақәа аекранизациа рзуроуп. Убри абзоурала афестиваль аҳәаақәа ирҭагӡаны Аԥсныҟа дааит адунеиаҿ иреиӷьу акинорежиссиорцәа 100-ҩык ирхыԥхьаӡалоу урыстәылатәи акинорижиссиор, асценарист Александр Сокуров.
"Фазиль ирҿиара – ауаа рзы ҟазароуп, гәацԥыҳәара дууп", – лҳәеит аминистр.
Арсалиа афестиваль есышықәса амҩаԥгара ргәы ишҭоу атәы азгәалҭеит.
"Сынтәа афестиваль аплан мышкы иҭагӡоуп. Афестиваль аҟны афильм "Расстанемся, пока хорошие" дырбазаауеит, Искандер иҩҩыз ишәҟәқәа зегьы ӡыргазаауеит", – ацылҵеит Арсалиа.
Ари ашықәс азы Александр Сокуров истудентцәа иманы Фазиль Искандер иповесть "Софичка" аекранизациа азыруеит. Афильм ҭаҭыхрақәа мҩаԥысуеит Аԥсны, Акультуреи аҭоурыхтә-культуратә ҭынха ахьчареи рзы аминистрра рыцхыраарала. Афильм аԥҵара аидеиа арежиссиор Олесиа Буриатчинко илтәуп (лара режиссиорс даман афильм "Фазиль и Антонина" ацикл "Больше чем любовь" аҟынтә).
Акинорежиссер Александр Сакуров иҟазаратә гәыԥ мшаԥы 7 инаркны 8-нӡа Фазиль Искандер иҩымҭа "Софичка" ала зметр ҭбаау афильм алахәхаразы акастинг мҩаԥангоит.